Vaskur hópur manna vann í gær við að ná lítilli einkaflugvél af ísilögðu Úlfsvatni á Arnarvatnsheiði og tókst björgun vélarinnar eftir sólarhringsleiðangur . Vélinni var lent á vatninu sl. föstudag og náði flugmaður hennar ekki að koma henni á loft aftur vegna hálffrosins krapa sem var á vatninu . Að sögn Snorra Jóhannessonar , formanns björgunarsveitarinnar Ok í Borgarfirði og eins leiðangursmanna gekk ferðin vel . “ Þetta var í raun allflókin aðgerð þar sem aðstæður á vatninu voru þannig að frosið krap hamlaði því að hægt var að ná vélinni á loft . Því var brugðið á það ráð að festa á hjólabúnað vélarinnar eins konar skíði og draga vélina þannig með snjósleðum upp á vatnsbakkann . Þar sem ekki var hægt að koma stóru flutningatæki yfir Norðlingafljót var þyrla fengið til að hífa vélina suðurfyrir fljótið þar sem stórvaxinn þriggja öxla vörubíll með drifi á öllum hjólum og krana tók vélina á pallinn og ók henni niður í Húsafell . Það stóð á endum að þegar verið var að koma vélinni inn í flugskýlið í Húsafelli í nótt þá byrjaði að hvessa af lægðinni sem gekk yfir landið í nótt og í morgun , ” sagði Snorri . Mynda úr leiðangrinum er að vænta síðar .